**ΕΝΟΤΗΤΑ ΠΕΜΠΤΗ**

**ΜΟΡΦΟΛΟΓΙΚΗ ΑΛΛΑΓΗ**

1. **Εισαγωγή**

* Η μορφολογία είναι ο δεύτερος κλάδος (μετά την Φωνολογία) που είχε συγκεντρώσει ήδη από την εποχή των Νεογραμματικών το ενδιαφέρον ως προς την διαχρονική του πλευρά.
* Η μορφολογία μελετά τις μικρότερες σημασιολογικές μονάδες της γλώσσας, τα μορφήματα και τις συστηματικές σχέσεις που αναπτύσσονται μεταξύ τους.
* Η παραδοσιακή μελέτη κλιτικών παραδειγμάτων εμπίπτει στην μορφολογία, όπως και γενικά η μελέτη της κλίσης, της σύνθεσης και της παραγωγής σε μία γλώσσα. Αναπτύχθηκε ιδιαίτερα και μετά τους Νεογραμματικούς της Ινδοευρωπαϊκής γλωσσολογίας, χάρη στους δομιστές και στις προσπάθειές τους να αναλύσουν τα πολυσύνθετα μορφολογικά συστήματα των Ινδιάνικων γλωσσών.
* Συνηθισμένοι όροι: ρίζα (δομιστικά συνήθως βάση), πρόσφυμα: πρόθημα, επίθημα (π.χ. καταλήξεις), ένθημα, γενικά μόρφημα (λεξικό και γραμματικό).
* Η μορφολογία μίας γλώσσας βρίσκεται πολύ συχνά σε άμεση εξάρτηση τόσο με την φωνολογία όσο και με την σύνταξη (ειδικά με την δεύτερη), γι’αυτό και οι όροι μορφο-φωνολογία και μορφοσύνταξη. Πολλές περιπτώσεις μορφολογικών αλλαγών αγγίζουν και αυτούς τους χώρους.

1. **Τι αλλάζει στη μορφολογία;**

* Όπως πολύ εύστοχα έχει παρατηρηθεί, περίπου τα πάντα μπορούν να αλλάξουν. Γι’ αυτό και παρατηρούνται αυτές οι εκτεταμένες αλλαγές στις περισσότερες γλώσσες.
* Α) Μορφική μεταβολή: Μεταβάλλεται η φωνολογική μορφή των μορφημάτων εξαιτίας της φωνολογικής αλλαγής, π.χ. γ΄πληθ. παίρνουν → παίρνουνε, στην Αρχαία συνέπεσαν οι καταλήξεις της Τοπικής και της Δοτικής. Μπορούμε λοιπόν να έχουμε την αλλαγή σε κάποια αλλόμορφα, ή την εμφάνιση / απώλεια κάποιων: Λ.χ. εμφάνιση καινούριων παραγωγικών μορφημάτων μέσω δανεισμού: -άρω/-άδα/-αδόρος από Βενετσιάνικα / Ιταλικά.
* Β) Αλλαγή στις μορφολογικές κατηγορίες, π.χ. απώλεια ολόκληρων κατηγοριών, προσθήκη καινούριων: Παρακείμενος της Αρχαίας χάθηκε, νέος περιφραστικός Παρακείμενος από τον μεσαίωνα και έπειτα. Χάθηκαν επίσης η Δοτική, η Ευκτική κ.ά. Είχε χαθεί ο Δυικός πριν από την Αρχαία, ενώ δημιουργήθηκε ο περιφραστικός Μέλλοντας.
* Αυτές οι απώλειες μπορεί να είναι εκτεταμένες, π.χ. στην Αγγλική έχει χαθεί σχεδόν εξ ολοκλήρου η κλίση τόσο των ουσιαστικών όσο και των ρημάτων (όλες οι κατηγορίες), παραμένουν μόνο ο αριθμός στα Ουσιαστικά, και διάφοροι Χρόνοι στο ρήμα.
* Γ) Αλλαγή στην κλίση και την παραγωγή, σε μεμονωμένα υπο-συστήματα, π.χ. –τερος / -τατος δημιουργήθηκαν λίγο πριν την κλασική εποχή και επεκτάθηκαν σε όλα τα συγκριτικά (σε βάρος των παλιών –ιων –ιστος). Και όλες οι άλλες αλλαγές καταλήξεων. Συνήθως αντικατάσταση μορφημάτων είτε ενδοπαραδειγματικά (αναλογική εξομάλυνση) είτε διαπαραδειγματικά (αναλογική επέκταση) [βλ. παρακάτω]
* Δ) Αλλαγή στον μορφολογικό τύπο κάποιων στοιχείων, π.χ. ανεξάρτητη λέξη → επίθημα (ίσως η δημιουργία όλων των καταλήξεων έτσι), λεξικό ρήμα → βοηθητικό (άλλη κατηγορία, πολλοί περιορισμοί στη συντακτική και μορφολογική συμπεριφορά). Αγγίζει τη μορφοσύνταξη (γραμματικοποίηση).
* Ε) Δημιουργία καινούριων λεξικών μορφημάτων ύστερα από διαφορετική μορφολογική ανάλυση παλιών (επαν-ανάλυση, βλ. παρακάτω).
* ΣΤ) Αλλαγή στις σχέσεις μεταξύ λεξημάτων: λεξήματα που σχετίζονται ετυμολογικά γίνονται ανεξάρτητα, δηλ. ο ομιλητής χάνει την αίσθηση της μεταξύ τους σχέσης. Παράδειγμα: lord < loaf + weard = guardian. Αμφίβολη σχέση: two – twelve, δύσκολο να κρίνουν οι ομιλητές αν σχετίζονται ή όχι. Πβ. τεταμένος – τείνω, δύο – δώδεκα, Αγγλ. holiday < holy + day.

1. **Οι μηχανισμοί της αλλαγής: Αναλογία**

* Οι παραπάνω αλλαγές έρχονται ως αποτέλεσμα συγκεκριμένων μηχανισμών αλλαγής, που επιδρούν συνολικότερα στη γλώσσα.
* **Α. Φωνολογική αλλαγή:** είδαμε ότι μπορεί να επιφέρει τελικά ευρύτερες αλλαγές και στη μορφολογική δομή, μια και μπορεί να προκαλέσει σύμπτωση παλαιότερων μορφολογικών κατηγοριών, μορφολογικές αμφισημίες, αλλαγές σε αλλόμορφα κλπ.
* **Β. Γλωσσική επαφή / Δανεισμός:** Όπως και συνολικά στη γλώσσα, η γλωσσική επαφή μπορεί να είναι η βασική αιτία αλλαγών και στον μορφολογικό τομέα (θα επανέλθουμε στο αντίστοιχο μάθημα).
* **Γ. Αναλογία:** Ίσως ο βασικότερος μηχανισμός αλλαγής στη μορφολογία, αν όχι στη γλώσσα γενικότερα. (παλαιότερα ταυτιζόταν η μορφολογική αλλαγή με την αναλογική αλλαγή, αλλά σήμερα γνωρίζουμε και άλλους τρόπους μορφολογικής μεταβολής, βλ. δανεισμό παραπάνω).
* Τι είναι η αναλογία; Ένας ευρύτερος γνωστικός μηχανισμός, που μας επιτρέπει να συστηματοποιούμε την εμπειρία μας (και ίσως επιτρέπει την μάθηση γενικά). Βασίζεται σε μία συστηματική ομοιότητα.
* Πώς μπορεί να γίνει αντιληπτός στη γλώσσα; Πώς θα σχηματιζόταν ο Πληθυντικός στα υποθετικά ουσιαστικά \* ο βόδολος, \* η τύφη;
* Το γνωρίζουμε αυτό όχι επειδή το έχουμε κάπου ακούσει, αλλά επειδή το σχηματίζουμε αναλογικά με άλλα αντίστοιχα ουσιαστικά.
* Η αναλογία έχει ευρύτατη ισχύ στη γλώσσα και αποτελεί έναν βασικό μηχανισμό γλωσσικής αλλαγής (αναφερόμαστε πάντα στον νεωτερισμό, για τη συνολική αλλαγή που περιλαμβάνει και την διάδοση στη γλωσσική κοινότητα είναι εξίσου σημαντικοί και οι κοινωνιογλωσσικοί παράγοντες).
* Αν δίναμε έναν ορισμό, θα λέγαμε ότι η αναλογία είναι ένας μηχανισμός που τείνει να διαμορφώσει μεγαλύτερη ομοιότητα μεταξύ σημασιολογικά, μορφολογικά ή λειτουργικά παρόμοιων δομών. Στα πλαίσια αυτού του μηχανισμού δημιουργούνται ή τροποποιούνται μορφήματα κατά το πρότυπο άλλων ήδη υπαρκτών σε ένα γλωσσικό σύστημα.
* Οι Νεογραμματικοί είχαν πρώτοι επισημάνει την ευρύτατη εφαρμογή της αναλογίας στην γλωσσική αλλαγή (ίσως ήταν και η λύση-κλειδί για κάθε αλλαγή που δεν είχε εξήγηση). Παράδοξο του Sturtevant: η φωνολογική αλλαγή είναι συστηματική και το αποτέλεσμά της τυχαίο, η αναλογία είναι σποραδική και το αποτέλεσμά της συστηματικό.
* Η αναλογία, γενικά, δεν είναι προβλέψιμη (όπως η γλωσσική αλλαγή στο σύνολό της), και είναι λιγότερο συστηματική από την φωνολογική αλλαγή. Ωστόσο, μπορούμε να την χωρίσουμε σε δύο μεγάλες κατηγορίες (όσον αφορά πάντα τη μορφολογική αλλαγή): συστηματική και σποραδική.
* *Συστηματική:* δύο βασικά είδη αναλογίας εμφανίζουν αρκετά συστηματικό χαρακτήρα, και επιφέρουν και το μεγαλύτερο μέρος των μορφολογικών αλλαγών. Σε αυτή την περίπτωση, η αναλογία επενεργεί σε συγκεκριμένα σχήματα με βάση κανόνες που έχουν κάποιο προβλέψιμο αποτέλεσμα
* Α. *Η επέκταση,* που βασίζεται στην αναλογία των τεσσάρων μερών: stan : stanes = sunne (ήλιος) : X → X = sunnes. Η αναλογία επέκτεινε έναν μόνο από τους πολλούς τρόπους δήλωσης του Πληθυντικού στα Αρχαία Αγγλικά στα περισσότερα ουσιαστικά στη σύγχρονη Αγγλική. Υπάρχουν βέβαια ακόμα τα foot – feet, ox-oxen, sheep-sheep ως εξαιρέσεις, που απηχούν άλλους τρόπους σχηματισμού (αρχαϊσμοί πια). Σε κάθε σχεδόν αναλογία θα υπάρχουν και τύποι που δεν υποκύπτουν σε αυτή, συνήθως οι συχνότεροι στη χρήση αποδεικνύονται ανθεκτικότεροι στην αναλογική μεταβολή. Άλλα παραδείγματα: δείκνυμι – δεικνύω – δείχνω, ποιμήν > ποιμένας
* Ποια η κατεύθυνση της αναλογικής μεταβολής; Η σχέση μεταβάλλεται με βάση το επιμέρους ζεύγος που είναι πιο παραγωγικό, πιο συχνό στον λόγο. Τάση ενίσχυσης του επικρατέστερου παραδείγματος (η ψήφος > ο ψήφος).
* Αυτό έχει ως αποτέλεσμα την ενίσχυση του «ισχυρότερου» τύπου στη γλώσσα, την εξάλειψη πολλών διαφορετικών συστηματικοτήτων (patterns). Γι’αυτό και έχει συστηματικό αποτέλεσμα, κάτι που είναι ξεκάθαρο και στον δεύτερο τύπο συστηματικής αναλογίας.
* *Η εξομάλυνση*, που συνίσταται στην εξάλειψη της ποικιλίας σε ένα παράδειγμα (λέξη-κλειδί το παράδειγμα). Π.χ. ο πατήρ – του πατρός – τον πατέρα → ο πατέρας – του πατέρα – τον πατέρα (κλασικό παράδειγμα και από την Αγγλική, help – holp – holpen > help – helped – helped, η θάλασσα / της θαλάσσης > η θάλασσα/ της θάλασσας).
* Όπως φαίνεται από το ελληνικό παράδειγμα, η αναλογία δουλεύει με κάποιους βασικότερους τύπους, οι οποίοι καθορίζουν την επικρατούσα μορφή (στη συγκεκριμένη περίπτωση, η Αιτιατική). Έχουν επισημανθεί διάφοροι τέτοιοι βασικοί τύποι, αλλά δεν καθορίζουν πάντοτε την έκβαση της αναλογίας.
* Γενικότερα, έχουν γίνει σημαντικές προσπάθειες να εξακριβωθούν «νόμοι» ή έστω ισχυρές τάσεις της αναλογίας, με μικρότερη ή μεγαλύτερη επιτυχία. Λ.χ. μία βασική τάση, κατά την οποία αν επιβιώνει και ο αρχαϊκότερος τύπος μαζί με τον αναλογικότερο, τότε ο πρώτος εξειδικεύεται σε περιορισμένο γλωσσικό περιβάλλον, βλ. brothers – brethren (αρχαιότερος τύπος, σήμερα μέλη μιας θρησκευτικής αδελφότητας μόνο), ή πάτερ – πατέρα (κλητική προσφώνηση, το πρώτο για ιερέα).
* Συνολικά πάντως, όλες οι τάσεις μπορούν να διαψευστούν, δεν μπορεί κάποιος να διατυπώσει νόμους για την αναλογία (ενισχύει την σποραδικότητά της).
* Ο γενικότερος στόχος της αναλογίας, όμως, ουσιαστικά είναι ο ίδιος: η εξάλειψη της ποικιλίας στα παραδείγματα (κάτι που είχε επισημάνει ήδη από τον 19ο αι. o Humboldt). Τάση προς τον ισομορφισμό (η αρχή 1 μορφή = 1 σημασία), μόνο ως τάση γιατί υπάρχει και η αντίρροπη ανάγκη με λίγα φωνήματα να δηλωθούν όλες οι σημασίες στη γλώσσα.

- Σε κάθε περίπτωση, ακόμη και η πιο συστηματική μεταβολή μπορεί να χρειαστεί μεγάλο χρονικό διάστημα μέχρι να ολοκληρωθεί (αν ποτέ ολοκληρωθεί)

* Σποραδική αναλογία, που περιλαμβάνει διάφορους τρόπους αναλογικών σχηματισμών με πολύ λιγότερη συστηματικότητα. Εφαρμόζεται είτε χωρίς κανόνες είτε σε τυχαίες λέξεις.
* Α. Συμφυρμός, όταν μία λέξη επηρεάζεται από κάποια άλλη σχετική, λ.χ. male – femelle → male – female, Αρχαία hepta – okto: > hokto:
* Β. Παρετυμολογία, κατά την οποία αλλάζει η μορφή κάποιων λέξεων λόγω της αδιαφανούς τους ετυμολογίας. Παραδείγματα: περιοχή στη Λονδίνο Elephant & Castle (από Infanta of Castille), κουμπιούτερ < κομπιούτερ (επειδή έχει πολλά κουμπιά), αγιόκλημα < αιγόκλημα, γιουβαρελάκι < yuvarlak (Τουρκ).
* Γ. Υπερδιόρθωση, με βάση έναν τύπο που πιστεύουμε ότι ανήκει σε μία κοινωνιόλεκτο με υψηλότερο γόητρο (Π.χ. ανέσαινα [αντί για ανάσαινα], σαν να είχε αύξηση, ενώ προέρχεται από το «ανάσα»), μετέρχομαι + Γεν. [ενώ πάντα με Αιτ.]), έκι < έτσι (λόγω τσιτακισμού σε ιδιώματα Κυκλάδων).
* Αναλογικά «λάθη» πολύ συχνά στη γλωσσική κατάκτηση (go-goed, βλέπω-έβλεψα), επαληθεύουν τον πολύ ισχυρό της ρόλο στη γλώσσα.
* **Δ. Επανανάλυση (Reanalysis):** ο τέταρτος μηχανισμός μορφολογικής αλλαγής λειτουργεί επίσης πολύ συχνά και στο συντακτικό επίπεδο. Πρόκειται για μία διαφορετική ανάλυση των συστατικών μερών λεξημάτων από τους ομιλητές, που γίνεται αντιληπτή μόνο με την παραγωγή καινούριων λεξημάτων. Οφείλεται συνηθέστατα στην δυσκολία των ομιλητών να αναλύσουν μία δομή στα συστατικά της μέρη, που οδηγεί τελικά σε διαφορετική ανάλυση από την προϋπάρχουσα.
* Hamburger (όπως frankfurter) > ham + burger > cheeseburger, greenburger etc. Επαν-ανάλυση μορφολογικών ορίων, π.χ. an ekename > a nickname.
* Μερικές φορές, η επανανάλυση συνοδεύεται και από σημασιολογική μεταβολή. Χαρακτηριστική περίπτωση: Watergate affair/scandal > Watergate > Water + gate (=scandal) > Irangate, Clintongate etc. Ανάποδος > ανα- επαναναλύεται ως στερητικό, > αναδουλειές, αναβροχή κλπ.
* Όπως γίνεται αντιληπτό, ένας από τους βασικούς παράγοντες που οδηγούν στην μορφολογική μεταβολή μέσω επανανάλυσης (ή και άλλων μηχανισμών) είναι η αδιαφάνεια, όταν οι ομιλητές δεν μπορούν να καταλάβουν την μορφολογική δομή κάποιων στοιχείων.

1. **Συνοψίζοντας**

* Η μορφολογική αλλαγή εκτεταμένη στις γλώσσες, έχει μελετηθεί σε μεγάλο βαθμό λόγω και της σημασίας της για την συγκριτική μέθοδο.
* Πολλά διαφορετικά αποτελέσματα της μορφολογικής αλλαγής: απώλεια ή προσθήκη κατηγοριών, συγκρητισμός, αλλαγή στην φωνολογία των μορφημάτων κλπ.
* 4 βασικοί μηχανισμοί που επιφέρουν την μορφολογική αλλαγή: φωνολογική αλλαγή, γλωσσική επαφή, αναλογία και επανανάλυση.
* Αναλογία ο βασικότερος μηχανισμός, χωρίζεται σε συστηματική και σποραδική. Η συστηματική χωρίζεται στην επέκταση και την εξομάλυνση, που στόχο έχουν την μεγαλύτερη κατά το δυνατόν εξάλειψη της μορφολογικής ποικιλίας. Η σποραδική αποτελείται από ποικίλα φαινόμενα, όπως η παρετυμολογία και η υπερδιόρθωση.